Pandemie bring spyt oor baba se naamArgieffoto (Foto: Regina Petkovic/Pixabay) Dis ŉ baie groot verantwoordelikheid om op ŉ kind se naam te besluit – dit is iets wat jou kind lewenslank saam met hom gaan dra en wat hom kan definieer. Sommige ouers oorweeg tradisionele name en vernoem ŉ ouma of oupa en ander kies unieke, moderne name. Dan is daar die moontlikheid dat jy oor ŉ paar maande of jare nie van die naam gaan hou nie … Een ma het op Mumsnet, ‘n webwerf vir ouers in die Verenigde Koninkryk, gesê sy is “skaam om te erken” dat sy oorweeg om haar dogter, wat byna een jaar oud is, se naam te verander. “Ek hou van aardse, natuurname vir meisies, en ná sorgvuldige oorweging, het ons gekies om haar ‘Sage’ te noem toe sy gebore is,” vertel sy. Maar intussen het die koronavirus-pandemie wêreldwyd uitgebreek. “Elke dag om 17:00 is daar ŉ perskonferensie van die regering waar hulle verwys na ‘SAGE’. ‘SAGE sê dit’, ‘SAGE sê dat’, en hulle het ‘gesprekke met SAGE’.” Sy verduidelik ook dat SAGE verwys na die Scientific Advisory Group for Emergencies. “Al waaraan ek nou kan dink, is dat mense dadelik aan die pandemie gaan dink as hulle hoor haar naam is Sage – en al waarna hulle sal verwys is die regering se advieskomitee! Dit was reeds ŉ naam waarop mense verskillend reageer het en ek het tot dusver nog nie enige positiewe reaksie op die naam gekry nie – selfs nie eers voor die pandemie nie.” Die ma is besorg dat haar dogter self nie van die naam sal hou wanneer sy groot is nie en dat sy spyt sal wees dat sy dit nie nou verander terwyl sy die kans het nie. “Maar aan die ander kant, sy ken reeds haar naam – sal dit nie verwarrend en wreed wees om dit nou te verander nie? Dit veroorsaak vir my as ma baie skuldgevoelens, angs en bekommernis.” Sy wou by ander ma’s weet wat hulle dink en Sage se naam het gemengde reaksie uitgelok. “Ek het al byna al die perskonferensies gekyk, maar glad nie aan die advieskomitee gedink toe jy haar naam gesê het nie. Ek het slegs aan die krui gedink,” skryf een ma. “Verander dit as jy nie daarvan hou nie, maar nie as gevolg hiervan nie. Oor twaalf maande gaan niemand meer Sage met die pandemie verbind nie,” skryf ŉ ander. “Ek hou baie van haar naam. En ek kan nie dink dis goed om só groot baba se naam te verander nie,” het nog iemand gesê.